Tekst:    Mees läheb Jukuga juuksurisse. Laseb endal habet ajada ja juukseid lõigata, siis paneb Juku toolile ja ütleb juuksurile: "Seni, kui te poisil juukseid lõikate, käiksin ma poes ära."  Jukul lõigatakse juuksed ära, kuid meest ei tule ega tule.  Lõpuks hakkab juuksur Jukult pärima, et ei tea, kuhu su isa nii kauaks jääb?  "Ega ta polegi mu isa," vastab Juku. "See onu tuli mulle tänaval juurde ja küsis, kas ma tahan tasuta juukseid lõigata?"    Tõlgendused (3.-4. kl):    "Juku tuli mehega, kellest ta alguses rääkis, et on ta isa..."  "Nali oli selles, et tal (Jukul) hakati habemekarvu ajama."    "Juuksur pidi poodi minema ja mees pidi ise lõikama. Või see... Juku pidi lõikama!"    "Et niikaua, kui isa  tagasi tuli, lõikas juuksur ta (Juku?) juba kiilakaks."    "Jutt algas sellest, et üks mees tuli Jukule tänaval vastu ja küsis, et kas sa tahad tasuta juukseid? Ja siis ta võttis ta endaga juuksurisse kaasa. Aga ta jäi omadest juustest kah ilma!"    "Ja nad ootasid ja ootasid ja siis küsis juuksur, et kuhu su isa üldse läks?"    Ja nüüd kõige kurvem koht loo juures.  Valin anekdooti, loen ja mõtlen: "Mis mõttetu jutt? Võõras mees viib tänavalt lapse juuksurisse ja läheb ise  minema?" ( Et ta seal oma juukseid/habet lõikamas käis, minuni ei jõua. Vähemalt mitte esimesel lugemisel.)